钦定古今图书集成/明伦汇编/氏族典/第323卷 > 《廖用贤尚友录》 > 凌约言
## 钦定古今图书集成/明伦汇编/氏族典/第323卷 > 《廖用贤尚友录》 > 凌约言

按《万姓统谱》：“约言字季默，震第三子。少有异才，既承
家学，又从施菁阳先生侃游，涉猎广博，网罗百家言，
试必高等，苦抱心疾，不能终试。由选贡中嘉靖庚子
应天乡试，授全椒知县，历沔阳知州，庐州府同知，南
京刑部员外郎。所在咸有政绩。性开爽疏朗，不为町
畦琐鄙之事，与人和，然其介有岳岳不可夺者。在庐”
时，尝受檄清理鹾务，宿弊为洗。采三殿花石，以身先
州邑吏，而设法委曲处之，甫三月报完。诏赉金帛加
等，有居间而橐金于茶及酒者，发之按如律。豪猾惴
惴受事有势权求郡县赂，不得，辄加辱，约言独义形
于色。其人愧，反加礼焉。尝曰：“即以请，非义干进，虽斫
头陷胸，弗为也。”以母老请告，服除不复起。隆庆初，恩
诏进阶朝列大夫，年六十八卒。所著有《凤笙阁简抄》
《椒沔稿》《病稿偶录》，见者无不推服云。子迪知，嘉靖丙
辰进士，工部员外郎；述知光禄寺监事；遇知国子生。
季子遂知，字稚良，清修好学，绰有声称，年三十而卒。
冢孙湛初，字元旻，有隽才，尢工尺牍，王中丞元美目
为“小友。”年二十五而卒，士林惜之。